

**Ravijuhendi „Sagedasemate ambulatoorsete infektsioonide diagnostika ja ravi“ töörühma koosolek nr 1**

Toimumise aeg: 04.05.2022 kell 14.00–17:45

Toimumise koht: veebiplatvorm Teams

**Osalesid** töörühma liikmed Paul Naaber, Piret Mitt, Kaidi Telling, Marje Oona, Argo Lätt, Jana Lass, Juuli-Ann Tähiste. Sekretariaadi liikmetest osalesid Karmen Jaaniso, Anna-Liisa Viltrop, Alice Mets ja Jaan Märten Huik. Püsisekretariaadi esindajatest osalesid Liisa Saare ja Kaja-Triin Laisaar

**Ei osalenud** etteteatamisega töörühma liikmed Marina Ivanova ja Katrin Poom.

Koosolekul osales töörühma 9st liikmest 7, millega oli kvoorum koos.

Koosolekut juhatas püsisekretariaadi esindaja Liisa Saare, protokollis Liisa Saare.

**Koosoleku päevakava:**

**I Ravijuhendi koostamise meeskonna tutvustus**

Ravijuhendi meeskonna liikmed tutvustasid ennast lühidalt teistele meeskonna liikmetele.

**II Ravijuhendi töörühma ja sekretariaadi juhid**

Ravijuhendi töörühma hakkab juhtima Paul Naaber ja sekretariaati Karmen Jaanisoo. Töörühm nõustus ühehäälselt.

**III Huvide deklaratsioonide läbivaatus**

Ravijuhendi meeskonna liikmed saatsid enne koosolekut allkirjastatud huvide deklaratsioonid, nende koondi vaatas püsisekretariaadi esindaja Liisa Saare üle ning koosolekul küsis täpsustavaid küsimusi. Marina Ivanova huvide deklaratsiooni palub Liisa Saare uuesti täita, kuivõrd dokument oli tühjana allkirjastatud. Deklareeritud huvide juures ei olnud meetmed vajalikud.

**IV Ravijuhendi käsitlusala koostamise alustamine**

Püsisekretariaadi esindaja Liisa Saare koostas enne koosolekut teemaalgatuse põhjal käsitlusala mustandi (kliinilisi küsimusi ei sõnastanud).’

Töörühm leidis, et algset teemaalgataja poolt pakutud ravijuhendi pealkirja „Sagedasemate ambulatoorsete infektsioonide diagnostika ja ravi“ tuleks korrigeerida. Töörühm leidis, et sõna „ambulatoorne“ võib olla segadust tekitav, pakuti ka varianti „haiglaväline“, aga suurem osa töörühmast leidis, et see ei iseloomusta käsitlusala piisavalt hästi. Püsisekretariaadi esindaja lubas veel mõelda, millist sõna kasutada. Arvestades, et sagedasemate ambulatoorsete infektsioonide all mõeldakse käesolevas juhendis hingamisteede, uro- ja seedetrakti infektsioone, esitas töörühm pealkirja versiooniks „Sagedasemate ambulatoorsete hingamis-, kuseteede ja seedetrakti infektsioonide diagnostika ja ravi“.

Peamiseks kasutajate sihtrühmaks arvas töörühm olevat perearste ja -õdesid, ämmaemandaid, EMO-arste, ambulatoorselt töötavaid eriarste, laboriarste ning proviisoreid.

Töörühm soovis ravijuhendis hõlmata kõik inimesed, kellel on ambulatoorsed seedetrakti ja urotrakti ja hingamisteede infektsioonid, sealjuures soovis töörühm hõlmata ka lapsi. Töörühm tegi ettepaneku kaasata töörühma liikmeks laste infektsioonhaiguste arst Eda Tamm, püsisekretariaadi esindaja küsib talt nõusolekut.

Käsitletavatest teemadest tõi töörühm välja seedetrakti, kuseteede ja hingamisteede infektsioonide diagnostika, ravi preparaadid, ravi kestuse ja antimikroobse resistentsuse ohjamise.

Teemadest, mida ravijuhend ei käsitle, tõi töörühm välja hospitaliseeritud patsientide infektsioonide diagnostika ja ravi, harvaesinevate infektsioonhaiguste (nt legionelloos) diagnostika ja ravi, parasitaarsete haiguste diagnostika ja ravi ning sugulisel teel levivate infektsioonide diagnostikat ja ravi.

Teistest asjakohastest ravijuhenditest nimetas töörühm mõned, püsisekretariaadi esindaja lubas otsida täpsed pealkirjad.

**V Ravijuhendi protsessi koolitus**

Kaja-Triin Laisaar tegi ravijuhendi protsessi koolituse ning vastas töörühma küsimustele-

**VI Käsitlusala täpsustus**

Et püsisekretariaadi esindaja saaks plaanida kliiniliste küsimuste mustandit, palus ta töörühmal täpsustada hingamis-, kuseteede ja seedetrakti infektsioonid, mida töörühm tahab käsitleda.

**VII Edasised plaanid**

Töörühma kokkuleppel toimub järgmine koosolek **14.06.22 kell 14-18** veebiplatformil Teams.

Järgmisel koosolekul koostatakse edasi juhendi käsitlusala.

Protokoll on koostatud 08.05.22